SA se atlete presteer oorsee | Maroela Media
Talle van Suid-Afrika se atlete het die naweek uitstekend presteer by die Wêreldbeker-atletiekbyeenkoms in Londen sowel as die Internasionale Vereniging van Atletiekfederasies (IAAF) se o.20-Wêreldkampioenskappe.
Die wêreldkampioen in verspring, Luvo Manyonga, het ŉ eerste plek behaal in Londen nadat hy sommer reeds met sy eerste poging 8.51 m ver gespring het en só die goue medalje verseker het. Manyonga het tydens sy ander pogings 8.48 m, 8.50 m en 8.50 m gespring.
Rikenette Steenkamp het ŉ uitstekende vertoning gelewer en goud in die 100 m-hekkies verower. Sy het die wenstreep in 12.88 sek. oorgesteek.
Sunette Viljoen het ŉ goue medalje gewen in die spiesgooi. Die Olimpiese silwermedaljewenner het die eerste plek verseker met ŉ gooi van 61.69 m.
Luxolo Adams het ŉ silwermedalje verower nadat hy die 200 m in 20.24 sek. voltooi het terwyl Derrick Mokaleng silwer in die 400 m gekry het.
Victor Hogan het ŉ tweede plek in die diskusgooi gekry met sy beste poging van 63.73 m. Carina Horn was derde in die 100 m terwyl Simon Magakwe brons gekry het in die 100 m. Die mans 4×100 m-aflosspan van Magakwe, Adams, Antonio Alkana en Roscoe Engel het derde geëindig in 38.53 sek.
By die IAAF se o.20-Wêreldkampioenskappe het Sokwakhana Zazini goud gewen in die 400 m-hekkies. Kyle Blignaut het die gewigstoot gewen en sy vroue-eweknie Zeney van der Walt het ook goud gewen. Breyton Poole was derde in die hoogspring.
Zeney van der Walt het ook die 400 m hekkies gewen. Sy is dus eintlik Sokwakhana Zanzini se vroue-eweknie.